༈ན་མོ་རཏྣ་གུ་རུ་རྗེ། བདེ་ལྡན་མགོན་པོའི་གསང་བ་གསུམ་གྱི་
འོད༑ ༑ དྲི་མེད་མདངས་མཚོར་པད་སྡོང་རྩེར་ཕོག་པའི། ། མཚན་རྫོགས་ལོངས་སྐུའི་ཆ་བྱད་ལེགས་བལྟམས་པ། ། པད་འབྱུང་སྐུ་གསུང་ཐུགས་ལ་གསོལ་བ་འདེབས། ། གདུལ་བྱའི་ངོར་འཚམས་གྲངས་
མེད་སྤྲུལ་རོལ་གྱིས། ། རིས་མེད་འགྲོ་དང་བོད་འབངས་ཉམ་ཐག་པར། ། གཡེལ་མེད་ཐུགས་རྗེས་སྐྱོང་བར་ཞལ་བཞེས་པའི། ། ཕ་རྒན་ཨུར་རྒྱན་རྗེ་ལ་གསོལ་བ་འདེབས། ། ལྔ་བདོའི་འགྲོ་བ་དུཿཁས་གཟིར་བའི་ཚེ། ། ཐུགས་རྗེ་བརྩེ་བས་ཉེ་བར་དགོངས་ནས་སུ། ། གང་ལ་གང་འདུལ་ཐབས་མཁས་སྐུར་སྤྲུལ་པ། ། སྤྲུལ་སྐུ་རིག་འཛིན་ཞབས་ལ་གསོལ་བ་འདེབས། ། སངས་རྒྱས་ཤཱཀ་ཐུབ་བསྟན་པའི་
ཞབས་ལ་ཐུག། སྙིགས་མ་ལྔ་བདོའི་རང་རྟགས་འཚུབ་མར་འཁྲུག། སྐྱ་སེར་ཆེ་ཆུང་བདེ་བའི་གོ་སྐབས་མེད། ། དུས་འདིར་ཐུགས་རྗེའི་མྱུར་གཟིགས་བྱིན་གྱིས་རློབས། ། བདག་སོགས་ཉམ་ཐག་འགྲོ་ལ་
བརྩེར་དགོངས་ཏེ། ། སྦས་གནས་བྱིན་རླབས་དེར་བགྲོད་རྗེས་གནང་བའི། ། ཞལ་བཞེས་བཟང་པོ་རྗེས་སུ་ཉེར་དགོངས་ནས། ། སྦས་པའི་གནས་ལམ་བདེ་བར་དྲང་དུ་གསོལ། ། མགོན་པོ་ཁྱོད་ལ་བློ་གཏད་
གུས་ལྡན་བུས། ། བ་སྤུ་གཡོ་ཞིང་མཆི་མ་རབ་འཁྲུགས་པའི། ། གདུང་ཤུགས་དྲག་པོས་མགོན་ཁྱེད་འབོད་ལགས་ན། ། བཏང་སྙོམས་ཞི་བར་མ་བཞུགས་ཐུགས་རྗེས་གཟིགས། ། བདག་སོགས་འགྲོ་བ་
སྦས་གནས་འགྲིམས་པའི་ཚེ། ། མི་དང་མི་མིན་གཅན་གཟན་གདུག་སྦྲུལ་དང་། ། འབྱུང་དགྲ་སྤྱི་དང་བྲག་གཡང་ཆུ་འཕྲང་ལས། ། ཉེར་སྐྱོབས་བདེ་བར་བགྲོད་པར་བྱིན་གྱིས་རློབས་པ། ། དེར་བགྲོད་ནས་
ཀྱང་རྒྱལ་བསྟན་གཞུང་ཚུགས་ཏེ། ། བསྐྱེད་རྫོགས་རྫོགས་ཆེན་བསྟན་པའི་ཉི་མ་ཤར། ། འཁོར་ཚོགས་ཚོམ་བུར་བཅས་པ་མ་ལུས་པ། ། ཀུན་བཟང་པད་འབྱུང་གོ་འཕང་མངོན་གྱུར་ཤོག། ཅེས་རྒྱལ་བ་ཀུན་བཟང་ངེས་དོན་དབང་པོའི་ལུང་བསྟན་རྗེས་སུ་གནང་བའི་རིགས་ལྡན་མ་ཟླ་འོད་དབང་མོས་བསྐུལ་ངོར་བླ་མིང་མི་ཕམ་གྱིས་བྲིས་པའི་དགེ་བས་སྦས་གནས་བདེ་བར་བགྲོད་
པར་གྱུར་ཅིག།